Ныкъусаныгъэншэу йокIуэкI
ДэнэкIи хуэдэу, Къэбэрдей-Балъкъэр Республикэм и курыт школхэр мы гъэм къэзыух ныбжьыщIэхэм бадзэуэгъуэм и 3-м Зыуэ щыт къэрал экзаменхэр яублащ. Абыхэм ятащ литературэр (цIыху 200-м), географиер (57-м), информатикэр (цIыху 230-м). Къэпщытэныгъэхэр къызыхуэтыншэу къызэрагъэпэщащ икIи ныкъусаныгъэншэу, хабзэхэр къызэпамыуду екIуэкIащ.
Экзаменхэр щIыпIитхум къыщызэрагъэпэщащ. Ахэр зэрекIуэкIыр я нэIэм ткIийуэ щIэтащ Къэрал экзамен комиссэм (ГЭК) хэтхэм, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм Егъэджэныгъэ IэнатIэм кIэлъыплъынымкIэ и къэрал управленэм и IэщIагъэлIхэм, жылагъуэ кIэлъыплъакIуэхэм, федеральнэ экспертхэм. Экзаменхэм щIадзэн ипэ къихуэу, абы хэт псори къапщытащ детектор IэмэпсымэхэмкIэ.
Зи гугъу тщIы министерствэм и пашэ, ГЭК-м и унафэщI Езауэ Анзор къэпщытэныгъэхэр щекIуэкI щIыпIитIым щыIэну хунэсащ. Ар кIэлъыплъащ гимназие №14-мрэ лицей №2-мрэ экзаменхэр къызэрыщызэрагъэпэщамрэ ахэр зэрыщекIуэкIамрэ.
— Псом япэрауэ, гулъытэ хэха хуэтщIащ ныбжьыщIэхэмрэ экзаменыр езыгъэкIуэкI IэщIагъэлIхэмрэ я узыншагъэр хъумэным. Къэпщытэныгъэхэр щекIуэкI щIыпIэ псори дезинфекцэ ящIащ, ЕГЭ-м епха дэтхэнэми яхуэгъэза санитар-эпидемиологие хабзэхэр ягъэзэщIащ, — жиIащ абы. — Апхуэдэу пэшхэм щIэтщ антисептикхэр, псы, ныбжьыщIэхэри зэпэжыжьэу щысу лэжьащ. Медицинэ кIэлъыплъыныгъэри щыщыIэщ щIыпIэхэм ящыщ дэтхэнэми.
Къэпщытэныгъэр зэрекIуэкIым, хабзэ зэрыхъуам тету, эфир «занщIэкIэ» уащыкIэлъоплъыф «ЕГЭ-м еплъ» сайтымкIэ. Министерствэм Егъэджэныгъэм и фIагъымрэ еджакIуэхэм я аттестацэмрэ якIэлъыплъынымкIэ и къудамэм и унафэщI ДыщэкI Оксанэ зэрыжиIамкIэ, мыгъэрей къэпщытэныгъэхэр щIыпIэ 27-м щекIуэкIынущ. Абыхэм ящыщу 26-р республикэм и школ зэмылIэужьыгъуэхэм къыщыщызэрагъэпэщащ, зы еджакIуэм экзаменхэр унэм щитынущ, гупым хэтыну и узыншагъэмкIэ Iэмал зэримыIэм къыхэкIыу.
Япэ къэпщытэныгъэхэр и чэзум зэфIэкIащ: литературэр зытахэр абы елIэлIащ сыхьэти 3-рэ дакъикъэ 55-кIэ, географиер зытахэр лэжьыгъэм пэлъэщащ хабзэм къигъэув сыхьэти 3-м кърибыдэу, IыхьитIу зэхэта информатикэмкIэ экзаменыр ныбжьыщIэхэм ятащ абы хухаха сыхьэти 3-рэ дакъикъэ 55-м къитIасэу. Экзаменыр щекIуэкIа щIыпIэхэм ящыщ зым и унафэщI Бэчкъан Залинэ къыхигъэщащ ЕГЭ-р здэщыIэ IуэхущIапIэ къэс къэпщытэныгъэ материалхэр (КИМ) зэрытрадзэ Iэмэпсымэхэр зэрыщIэтыр. Экзаменым къыщIахыж тхылъхэри абы кърикIуахэр къыщапщытэ щIыналъэ центрым занщIэу зэрагъакIуэри жиIащ.
Фигу къэдгъэкIыжынщи, ныбжьыщIэхэр къэпщытэныгъэхэм пэлъэщауэ къалъытэн папщIэ, абыхэм нэхъ мащIэ дыдэу къахьыфын хуейщ географиемкIэ балл 37-рэ, литературэмкIэ — 32-рэ, информатикэмкIэ балл 40.
ЕГЭ-хэм къарикIуахэр хэIущIыIу ящIынущ бадзэуэгъуэм и 17-м нэхърэ мынэхъ кIасэу.
ЖЫЛАСЭ Маритэ.
